CELEX: 52018PC0622
Language: mt
Date: 2018-09-07
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed f’isem l-Unjoni Ewropea fi ħdan il-Kumitat dwar l-Akkwisti Pubbliċi dwar l-adeżjoni tal-Awstralja għall-Ftehim dwar l-Akkwisti Pubbliċi

IL-KUMMISSJONI EWROPEA
            Brussell, 7.9.2018
            COM(2018) 622 final
            2018/0324(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tittieħed f’isem l-Unjoni Ewropea fi ħdan il-Kumitat dwar l-Akkwisti Pubbliċi dwar l-adeżjoni tal-Awstralja għall-Ftehim dwar l-Akkwisti Pubbliċi
            (Test b’rilevanza għaż-ŻEE)
            
               
         
         
            
               MEMORANDUM TA’ SPJEGAZZJONI
            
            
               1. Is-suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat dwar l-Akkwisti Pubbliċi b’rabta mal-adozzjoni prevista ta’ deċiżjoni tal-Kumitat dwar l-adeżjoni tal-Awstralja għall-Ftehim dwar l-Akkwisti Pubbliċi.
            
            
               2. Il-kuntest tal-proposta
            
            
               2.1Il-Ftehim dwar l-Akkwisti Pubbliċi
            
            
               Il-Ftehim dwar l-Akkwisti Pubbliċi (“il-Ftehim”) huwa ftehim plurilaterali fi ħdan il-qafas tad-WTO li għandu l-għan li jiftaħ is-swieq tal-akkwist pubbliku mill-gvern b’mod reċiproku fost il-partijiet kontraenti tiegħu. Il-verżjoni riveduta tal-Ftehim daħlet fis-seħħ fis-6 ta’ April 2014.
            
            
               L-Unjoni Ewropea hija parti għall-Ftehim.
            
            
               Fit-2 ta’ Ġunju 2015, l-Awstralja applikat biex taderixxi għall-Ftehim. Ippreżentat offerti ta’ kopertura riveduti fit-30 ta’ Settembru 2016 u fit-2 ta’ Ġunju 2017.
            
            
               Il-Kummissjoni, f’isem l-Unjoni, innegozjat serje ta’ impenji għall-ftuħ tas-suq min-naħa tal-Awstralja, kemm f’format bilaterali kif ukoll fi ħdan il-Kumitat dwar l-Akkwisti Pubbliċi.
            
            
               L-Awstralja sussegwentement ippreżentat offerta finali lill-Kumitat dwar l-Akkwisti Pubbliċi fis-7 ta’ Marzu 2018. Sommarju tal-offerta finali tal-Awstralja u l-valutazzjoni tagħha mill-Kummissjoni jingħataw hawn taħt.
            
            
               Id-Deċiżjoni tippermetti lill-Kummissjoni tesprimi l-pożizzjoni, f’isem l-Unjoni Ewropea, dwar l-adeżjoni tal-Awstralja fi ħdan il-Kumitat dwar l-Akkwisti Pubbliċi. 
            
            
               2.2Il-Kumitat dwar l-Akkwisti Pubbliċi
            
            
               Il-Kumitat dwar l-Akkwisti Pubbliċi ġie stabbilit biex jamministra l-implimentazzjoni tal-Ftehim dwar l-Akkwisti Pubbliċi (il-GPA). Huwa magħmul minn rappreżentanti minn kull waħda mill-partijiet, kif ukoll minn membri tad-WTO u organizzazzjonijiet intergovernattivi bi status ta’ osservatur.
            
            
               Il-Kumitat jiltaqa’ b’mod regolari, madwar erba’ darbiet fis-sena, biex jagħti lill-partijiet l-opportunità li jikkonsultaw rigward il-kwistjonijiet kollha relatati mal-implimentazzjoni u mat-tħaddim tal-Ftehim, jew mal-iżvilupp tal-għanijiet tiegħu. Iwettaq ukoll responsabbiltajiet oħra li jistgħu jiġu assenjati lilu mill-partijiet.
            
            
               Kull sena l-Kumitat jinforma lill-Kunsill Ġenerali tad-WTO dwar l-attivitajiet tiegħu u dwar l-iżviluppi b’rabta mal-implimentazzjoni u t-tħaddim tal-Ftehim.
            
            
               L-Unjoni Ewropea, bħall-Partijiet kollha l-oħra, hija membru tal-Kumitat, fejn hija rappreżentata mill-Kummissjoni.
            
            
               2.3L-att previst tal-Kumitat dwar l-Akkwisti Pubbliċi
            
            
               Fis-27 ta’ Ġunju 2018, waqt is-sessjoni informali tal-Kumitat dwar l-Akkwisti Pubbliċi, il-Kummissjoni esprimiet il-ftehim fil-prinċipju tal-Unjoni Ewropea rigward l-adeżjoni tal-Awstralja għall-Ftehim dwar l-Akkwisti Pubbliċi, soġġett għat-termini tal-Unjoni Ewropea dwar l-adeżjoni tal-Awstralja.
            
            
               Fis-17 ta’ Ottubru 2018, waqt is-sessjoni formali tiegħu, il-Kumitat dwar l-Akkwisti Pubbliċi jrid jadotta deċiżjoni rigward l-adeżjoni tal-Awstralja għall-Ftehim dwar l-Akkwisti Pubbliċi (“l-att previst”).
            
         
         
            
               L-għan tal-att previst huwa li l-adeżjoni tal-Awstralja għall-Ftehim dwar l-Akkwisti Pubbliċi tiġi aċċettata skont l-Artikolu XXII:2 tal-Ftehim.
            
            
               L-adozzjoni tad-Deċiżjoni se tkun soġġetta għall-proċeduri interni rispettivi tal-Partijiet. F’konformità mal-Artikolu XXII tal-Ftehim, “Kwalunkwe Membru tad-WTO jista’ jaċċedi għal dan il-Ftehim fuq termini li għandhom jiġu maqbula bejn dak il-Membru u l-Partijiet, b’tali termini jkunu ddikjarati f’deċiżjoni tal-Kumitat”.  L-adeżjoni għandha sseħħ b’depożitu mad-Direttur Ġenerali tad-WTO ta’ strument ta’ adeżjoni li jiddikjara t-termini maqbula.  Dan il-Ftehim għandu jidħol fis-seħħ għal Membru li jaderixxi għalih fit-30 jum wara d-depożitu tal-istrument ta’ adeżjoni tiegħu.
            
            
               3.Il-pożizzjoni li trid tittieħed f’isem l-Unjoni
            
            
                L-offerta finali tal-Awstralja  
            
            
               Impenji ta’ aċċess għas-suq (entitajiet, prodotti, servizzi u servizzi tal-kostruzzjoni koperti)
            
            
               Livelli limitu
            
            
               Fl-Anness 1 l-Awstralja tapplika l-livelli limitu li s-soltu japplikaw il-Partijiet għall-Ftehim għal prodotti, servizzi u servizzi tal-kostruzzjoni. Madankollu, fl-Anness 2, għall-prodotti u s-servizzi l-Awstralja tipprevedi livell limitu ogħla (355 000 SDR) minn dak tal-UE (200 000 SDR). Fl-Anness 3, il-livelli limitu għall-prodotti u s-servizzi jikkorrispondu għal-livelli limitu tal-UE (400 000 SDR), iżda fl-Anness 3 tagħha l-Awstralja tinkludi entitajiet li jikkorrispondu għal korpi rregolati mid-dritt pubbliku, filwaqt li l-UE tkoprihom fl-Anness 2, b’livell limitu aktar baxx. 
            
            
               Entitajiet
            
            
               Fl-Anness 1 (“entitajiet tal-gvern ċentrali”), l-Awstralja tipprevedi lista eżawrjenti tal-entitajiet tal-gvern ċentrali li l-akkwist tagħhom huwa miftuħ għall-Partijiet għall-Ftehim. Il-kopertura hija kompluta. L-Anness 1 jinkludi erba’ noti. In-Nota 1 tistipula li dan il-Ftehim ikopri biss l-entitajiet li huma elenkati (inkluż uffiċċju fi ħdan entità elenkata) f’dan l-Anness. In-Nota 2 tistipula li dan il-Ftehim ma jkoprix l-akkwist ta’ vetturi bil-mutur minn kull entità elenkata f’dan l-Anness. Madankollu, din in-nota għandha tiġi eliminata u għandha tapplika biss sal-1 ta’ Jannar 2019. In-Nota 3 tipprevedi li dan il-ftehim ma jkoprix l-akkwist minn jew f’isem l-Australian Government Solicitor. In-Nota 4 hija dwar l-akkwist tad-Dipartiment tad-Difiża. 
            
            
               Fl-Anness 2 (“entitajiet tal-gvern sottoċentrali”), il-kopertura tal-Awstralja hija limitata għal entitajiet tal-gvern ta’ Stati u Territorji. Livelli sottoċentrali aktar baxxi bħal bliet mhumiex koperti. L-utilitajiet, il-ferroviji u oqsma oħra relatati mat-trasport (bħall-kostruzzjoni ta’ toroq u portijiet) jaqgħu taħt ir-responsabbiltà tal-Istati u t-Territorji. Madankollu, għadd limitat biss ta’ entitajiet (prinċipalment tat-trasport) huwa offrut fl-Anness 2. Uħud mit-tweġibiet mill-Awstralja jindikaw li dawn l-entitajiet joperaw fuq bażi kummerċjali, jew li dawn huma privatizzati. Il-livelli limitu għall-prodotti u s-servizzi huma ogħla (355 000 SDR) minn dak tal-UE (200 000 SDR). 
            
            
               Ir-riżerva għall-vetturi bil-mutur għadha tinsab fin-nota għat-Territorju Kapitali Awstraljan, New South Wales, Queensland, in-Nofsinhar tal-Awstralja u Victoria. It-tliet territorji li jifdal ma fihomx din in-nota. L-Anness 2 jinkludi wkoll xi noti limitati oħra għal territorji speċifiċi.
            
            
               Fl-Anness 3 (“entitajiet oħra”), l-Awstralja toffri 26 entità. Din il-lista hija waħda pjuttost standard offruta mill-Awstralja fl-FTAs tagħha. Il-livelli limitu għall-prodotti u s-servizzi jikkorrispondu għal-livelli limitu tal-UE (400 000 SDR), iżda fl-Anness 3 tagħha l-Awstralja tinkludi entitajiet li jikkorrispondu għal korpi rregolati mid-dritt pubbliku, filwaqt li l-UE tkoprihom fl-Anness 2, b’livell limitu aktar baxx. 
            
            
               Jidher li l-intrapriżi tan-negozju tal-Gvern huma kumparabbli mal-impriżi pubbliċi tal-UE, li l-UE toffri fl-Anness 3 jekk joperaw fis-setturi tal-utilitajiet tal-ilma, tal-elettriku, tal-portijiet u l-ajruporti, tat-trasport urban u tal-ferroviji (approċċ ta’ definizzjoni). L-intrapriżi tan-negozju tal-Gvern fis-settur tal-utilitajiet mhumiex koperti. 
            
            
               Prodotti 
            
            
               L-Awstralja tipproponi lista negattiva għall-prodotti. L-Awstralja timpenja ruħha tkopri l-akkwist tal-prodotti kollha mill-entitajiet koperti, b’esklużjoni speċifika ħafna f’ċertu każijiet (l-akkwist ta’ demm u ta’ prodotti relatati mad-demm, inklużi prodotti li ġejjin mill-plażma tad-demm). 
            
            
               Servizzi
            
            
               L-Awstralja tipproponi lista negattiva għas-servizzi. L-Awstralja toffri kopertura komprensiva ħafna ta’ servizzi, jiġifieri s-servizzi kollha minn entitajiet koperti, b’xi esklużjonijiet speċifiċi ħafna (l-akkwist ta’ servizzi ta’ frazzjonament tal-plażma; servizzi ta’ reklamar tal-gvern; servizzi tas-saħħa u tal-assistenza soċjali; servizzi ta’ riċerka u żvilupp). Hemm nota dwar ir-reċiproċità li tistabbilixxi li huma biss is-servizzi koperti minn Partijiet oħra għall-Ftehim li jiġu offruti lil dawk il-Partijiet. 
            
            
               Is-servizzi tal-kostruzzjoni
            
            
               L-Awstralja tipproponi lista negattiva għall-kostruzzjoni. L-Awstralja toffri s-servizzi ta’ kostruzzjoni kollha fid-Diviżjoni 51 tal-Klassifikazzjoni Ċentrali tal-Prodotti (CPC Prov.) u s-sistema ta’ klassifikazzjoni tad-WTO (MTN.GNS/W/120), akkwistati mill-entitajiet fl-Annessi 1, 2, u 3, u li s-soltu jiġu offruti mill-Partijiet għall-Ftehim. 
            
            
               Noti Ġenerali
            
         
         
            
               Fl-Anness 7, l-Awstralja tinkludi żewġ noti ġenerali. Skont in-nota 1, il-Ftehim ma japplika għal ebda forma ta’ preferenza biex jingħata benefiċċju lil intrapriżi żgħar u ta’ daqs medju; miżuri għall-protezzjoni ta’ teżori nazzjonali ta’ valur artistiku, storiku jew arkeoloġiku; miżuri għas-saħħa u l-benessri ta’ popli Indiġeni; l-akkwist ta’ oġġetti u servizzi barra mit-territorju tal-Parti tal-akkwist għall-konsum barra mit-territorju tal-Parti tal-akkwist. Għal livell ogħla ta’ ċertezza, in-Nota 2 tistabbilixxi kif ġej: il-Ftehim ma japplikax għall-akkwist iffinanzjat minn għotjiet u minn ħlas ta’ sponsorizzazzjoni riċevut minn persuni mhux elenkati fl-Annessi 1, 2 jew 3; ma japplikax għall-akkwist minn entità tal-akkwist minn entità oħra tal-gvern; f’dan il-Ftehim ma hemm xejn li jipprekludi lill-Parti tal-akkwist, jew lill-entitajiet tal-akkwist tagħha, milli jippreparaw, jadottaw jew japplikaw speċifikazzjonijiet tekniċi meħtieġa biex tiġi protetta l-informazzjoni sensittiva tal-gvern, inklużi speċifikazzjonijiet li jistgħu jaffettwaw jew jillimitaw il-ħżin, il-hosting jew l-ipproċessar ta’ tali informazzjoni barra mit-territorju tal-Parti tal-akkwist; barra minn hekk, entità tal-akkwist tista’ tuża proċeduri limitati ta’ offerti ta’ kuntratt għal proposti innovattivi mhux mitluba skont l-Artikolu XIII:1. 
            
            
               Il-Leġiżlazzjoni tal-Awstralja 
            
            
               Jidher li l-leġiżlazzjoni tal-Awstralja fil-qasam tal-akkwist pubbliku hija nondiskriminatorja. Skont ir-Regoli Awstraljani tal-Commonwealth dwar l-Akkwist (Australian Commonwealth Procurement Rules - CPRs), il-qafas tal-Awstralja dwar l-akkwisti pubbliċi huwa nondiskriminatorju. Il-fornituri potenzjali kollha tal-gvern, soġġett għas-CPRs, għandhom jiġu ttrattati b’mod ekwu abbażi tal-kapaċitajiet kummerċjali, legali, tekniċi u finanzjarji tagħhom, u ma għandhiex issir diskriminazzjoni kontrihom minħabba d-daqs tagħhom, jew minħabba l-grad tagħhom ta’ affiljazzjoni jew sjieda barranija, il-post fejn jinsabu, jew l-oriġini tal-oġġetti u s-servizzi tagħhom. Il-leġiżlazzjoni tal-Awstralja dwar l-akkwist pubbliku jidher li hi miftuħa, trasparenti u nondiskriminatorja, f’konformità mar-rekwiżiti tal-Ftehim. Minkejja dan, fl-Anness 7 tal-offerta finali tal-Awstralja hemm esklużjoni wiesgħa fuq kull forma ta’ preferenza biex jingħata benefiċċju lil intrapriżi żgħar u ta’ daqs medju, li trid tiġi indirizzata fir-riżervi tal-UE lejn l-Awstralja u li trid tiġi riflessa fl-iskeda tal-UE fl-Appendiċi I. 
            
            
               Il-Valutazzjoni tal-Kummissjoni dwar l-offerta tal-Awstralja
            
            
               L-Awstralja tiftaħ is-suq tal-akkwist tagħha b’mod wiesa’ għall-Partijiet kollha għall-Ftehim billi għandha offerta komprensiva ħafna fir-rigward ta’ entitajiet, prodotti u servizzi, u servizzi ta’ kostruzzjoni u leġiżlazzjoni nondiskriminatorja. Barra minn hekk, l-Awstralja ma timponi l-ebda restrizzjonijiet partikolari kontra ebda waħda mill-Partijiet għall-Ftehim. Madankollu, meta wieħed iqis li l-kopertura tal-Awstralja, għalkemm sinifikanti, mhix kompluta, ikun xieraq li jiġu introdotti ċertu restrizzjonijiet jew konċessjonijiet għall-aċċess għas-suq tal-akkwist tal-Unjoni (fir-rigward tal-Awstralja) kif għamlet l-UE fl-imgħoddi għall-Partijiet għall-Ftehim li joffru biss kopertura parzjali. 
            
            
               Ir-restrizzjonijiet speċifiċi li ġejjin, li se jsiru parti mit-termini għall-adeżjoni tal-Awstralja għall-Ftehim u li għandhom jiġu adottati mill-Kumitat dwar l-Akkwisti Pubbliċi, se jkunu riflessi fl-iskeda tal-UE fl-Appendiċi I:
            
            
               ·l-Anness 1, it-Taqsima 2 (L-awtoritajiet kontraenti tal-Gvern Ċentrali tal-Istati Membri tal-UE), il-punt 3:
            
            
               L-Awstralja se tiżdied mal-lista tal-Partijiet għall-Ftehim li għandhom aċċess għall-akkwisti ta’ inqas awtoritajiet kontraenti fil-livell tal-gvern ċentrali mill-bqija tal-Partijiet għall-Ftehim.
            
            
               ·L-Anness 1, Noti tal-Anness 1, Nota 2: 
            
            
               Minħabba n-nota ġenerali tal-Awstralja li teskludi l-preferenzi għall-SMEs mill-Ftehim, l-UE se tintroduċi riżerva biex din tiġi indirizzata. L-Awstralja se tiġi msemmija fil-lista tal-pajjiżi fin-nota 2 tan-Noti tal-Anness 1 tal-Appendiċi I Impenji tal-Unjoni Ewropea, flimkien mal-Ġappun, il-Korea u l-Istati Uniti. Għalhekk, id-dispożizzjonijiet tal-Artikolu XVIII mhux se japplikaw għal fornituri u provdituri ta’ servizzi mill-Awstralja fil-kontestazzjoni tal-għoti ta’ kuntratti lil SMEs minn Partijiet oħra għajr il-Ġappun, il-Korea, l-Istati Uniti u l-Awstralja sakemm l-UE taċċetta li l-Awstralja ma għadhiex topera miżuri diskriminatorji li jiffavorixxu ċerti negozji nazzjonali żgħar u ta’ minoranza. 
            
            
               ·L-Anness 2, Noti tal-Anness 2, Nota 1: 
            
            
               Minħabba l-kopertura limitata tal-Awstralja skont l-Anness 2, l-UE se toffri lill-Awstralja akkwist minn awtoritajiet kontraenti lokali (unitajiet amministrattivi skont NUTS 1). Fir-rigward ta’ unitajiet amministrattivi fil-livell ta’ NUTS 2 u NUTS 3 fir-Regolament 1059/2003 (kif emendat) fir-rigward ta’ prodotti, servizzi, fornituri u provdituri ta’ servizzi mill-Awstralja, l-akkwist ta’ unitajiet amministrattivi fil-livell ta’ NUTS 2 u 3 mill-awtoritajiet kontraenti mhux se jiġi offrut lill-Awstralja. 
            
            
               ·L-Anness 2, Noti tal-Anness 2, Nota 1: 
            
            
               Peress li l-livell limitu tal-Awstralja għall-prodotti u s-servizzi mill-entitajiet reġjonali u lokali fl-Anness 2 (355 000 SDR) u rispettivament għal korpi rregolati mid-dritt pubbliku koperti fl-Anness 3 (400 000 SDR) huwa ogħla mil-limitu tal-UE skont il-Ftehim dwar l-Akkwisti Pubbliċi (200 000 SDR), l-UE se tintroduċi r-riżerva għall-akkwist ta’ bejn 200 000 SDR u 355 000 SDR minn awtoritajiet kontraenti reġjonali u ta’ bejn 200 000 SDR u 400 000 SDR għal korpi rregolati mid-dritt pubbliku koperti fl-Anness 2 tal-Appendiċi I Impenji tal-Unjoni Ewropea, sa fejn huma kkonċernati l-oġġetti u s-servizzi u l-fornituri u l-provdituri ta’ servizzi mill-Awstralja. 
            
            
               ·L-Anness 2, Noti tal-Anness 2, Nota 1: 
            
            
               Minħabba r-riżerva għall-vetturi bil-mutur li tinsab fin-nota għat-Territorju Kapitali Awstraljan, New South Wales, Queensland, in-Nofsinhar tal-Awstralja u Victoria, l-UE se tintroduċi riżerva rigward l-akkwist mill-entitajiet tal-akkwist koperti mill-Anness 2 ta’ vetturi bil-mutur u ta’ komponenti għal vetturi bil-mutur, filwaqt li tikkwota Kapitoli speċifiċi tan-Nomenklatura Magħquda (NM) (jiġifieri, għal vetturi bil-mutur: 8702, 8703, 8704, 8705, 8711, 8713; għal komponenti għal vetturi bil-mutur: 870600, 8707, 8708, 8714, 8716). 
            
            
               ·L-Anness 2, Noti tal-Anness 2, Nota 2: 
            
            
               Minħabba n-nota ġenerali tal-Awstralja li teskludi l-preferenzi għall-SMEs mill-Ftehim, l-UE se tintroduċi riżerva biex din tiġi indirizzata.  L-Awstralja se tiġi msemmija fil-lista tal-pajjiżi fin-nota 2 tan-Noti tal-Anness 2 tal-Appendiċi I Impenji tal-Unjoni Ewropea, flimkien mal-Ġappun, il-Korea u l-Istati Uniti. Għalhekk, id-dispożizzjonijiet tal-Artikolu XVIII mhux se japplikaw għal fornituri u provdituri ta’ servizzi mill-Awstralja fil-kontestazzjoni tal-għoti ta’ kuntratti lil SMEs minn Partijiet oħra għajr il-Ġappun, il-Korea, l-Istati Uniti u l-Awstralja sakemm l-UE taċċetta li l-Awstralja ma għadhiex topera miżuri diskriminatorji li jiffavorixxu ċerti negozji nazzjonali żgħar u ta’ minoranza.
            
            
               ·L-Anness 3, Noti tal-Anness 3, Nota 6: 
            
            
               L-Awstralja se tiġi offruta kopertura aktar limitata għall-entitajiet sottoċentrali. Barra minn hekk, l-UE mhux se toffri lill-Awstralja l-akkwist minn entitajiet li joperaw fis-setturi li ġejjin: i) il-produzzjoni, it-trasport jew id-distribuzzjoni tal-ilma tax-xorb koperti f’dan l-Anness; ii) il-produzzjoni, it-trasport jew id-distribuzzjoni tal-elettriku koperti f’dan l-Anness; iii) il-faċilitajiet tal-ajruporti koperti f’dan l-Anness; iv) il-faċilitajiet tal-portijiet marittimi jew tal-portijiet interni jew faċilitajiet oħra tat-terminals koperti f’dan l-Anness; v) servizzi urbani tal-ferrovija, tat-tram, tat-trolley bus jew servizzi tal-karozzi tal-linja koperti f’dan l-Anness: u vi) it-trasport bil-ferrovija fuq ferroviji koperti f’dan l-Anness fir-rigward ta’ provvisti, servizzi, fornituri u provdituri ta’ servizzi mill-Awstralja. Għal referenza ara n-nota 6 tan-Noti tal-Anness 3 tal-Appendiċi I Impenji tal-Unjoni Ewropea.
            
         
         
            
               F’każ li xi Parti oħra għall-Ftehim tinkludi konċessjonijiet speċifiċi għall-kopertura tagħhom fir-rigward tal-Awstralja, dan għandu jkun rifless ukoll fid-deċiżjoni tal-Kumitat dwar l-Akkwisti Pubbliċi rigward it-termini tal-adeżjoni tal-Awstralja. Madankollu, għandu jiġi nnutat li kwalunkwe restrizzjonijiet jew konċessjonijiet ta’ dan it-tip mill-kopertura minn Parti għall-Ftehim li huma speċifiċi għall-Awstralja ma jaffettwawx l-offerta finali tal-Awstralja kif deskritta hawn fuq, u lanqas ma jaffettwaw ir-riżervi speċifiċi tal-UE proposti, jew il-kopertura reċiproka miftehma bejn il-Partijiet attwali għall-Ftehim. 
            
            
               Rakkomandazzjoni
            
            
               L-adeżjoni tal-Awstralja għall-Ftehim hija mistennija li tkun ta’ kontribut pożittiv ħafna lejn il-ftuħ ulterjuri tas-swieq tal-akkwist pubbliku f’livell internazzjonali, permezz tat-tkabbir tal-għadd tal-partijiet għall-Ftehim u b’hekk, billi pajjiżi oħra jiġu mħeġġa jaderixxu għall-Ftehim. Il-Kummissjoni tirrakkomanda li l-offerta mill-Awstralja tiġi aċċettata soġġett għar-restrizzjonijiet imsemmija hawn fuq b’rabta mal-kopertura tal-Unjoni fir-rigward tal-Awstralja.
            
            
               Għaldaqstant, huwa propost li l-Kummissjoni għandha tkun awtorizzata li fil-Kumitat dwar l-Akkwisti Pubbliċi tesprimi l-pożizzjoni tal-Unjoni favur l-adeżjoni tal-Awstralja soġġett għar-restrizzjonijiet imsemmija hawn fuq, li għandhom jiġu riflessi fid-deċiżjoni tal-Kumitat dwar l-Akkwisti Pubbliċi rigward it-termini tal-adeżjoni tal-Awstralja għall-Ftehim dwar l-Akkwisti Pubbliċi.
            
            
               4.Bażi ġuridika
            
            
               4.1Il-bażi ġuridika proċedurali
            
            
               4.1.1. Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregola l-korp inkwistjoni. Dan jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  1
               .
            
            
               4.1.2. Applikazzjoni għal dan il-każ
            
            
               Il-Kumitat dwar l-Akkwisti Pubbliċi huwa korp imwaqqaf bi ftehim, jiġifieri l-Ftehim dwar l-Akkwisti Pubbliċi.
            
            
               L-att li l-Kumitat dwar l-Akkwisti Pubbliċi huwa mitlub jadotta jikkostitwixxi att b’effetti legali. 
            
            
               L-att previst ma jissupplimentax u ma jemendax il-qafas istituzzjonali tal-Ftehim.
            
            
               Għalhekk, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.
            
            
               4.2. Bażi ġuridika sostantiva
            
            
               4.2.1. Prinċipji
            
            
               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-għan u mill-kontenut tal-att previst li fir-rigward tagħhom tittieħed pożizzjoni f’isem l-Unjoni. Jekk l-att previst ikollu diversi għanijiet jew diversi komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-oħrajn ikunu sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.
            
            
               4.2.2. Applikazzjoni għal dan il-każ
            
            
               L-għan ewlieni u l-kontenut tal-att previst jirrelataw mal-politika kummerċjali komuni.
            
            
               Għalhekk, il-bażi ġuridika sostantiva tad-Deċiżjoni proposta hija l-Artikolu 207 tat-TFUE.
            
         
         
            
               4.3. Konklużjoni
            
            
               Il-bażi ġuridika tad-Deċiżjoni proposta jenħtieġ tkun l-Artikolu 207 tat-TFUE, flimkien mal-Artikolu 218(9) tat-TFUE.
            
            
               5. 
                     Il-pubblikazzjoni tal-att previst
            
            
               Billi l-att tal-Kumitat dwar l-Akkwisti Pubbliċi se jemenda l-Ftehim dwar l-Akkwisti Pubbliċi, huwa xieraq li dan jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.
            
            
               2018/0324 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               li tistabbilixxi l-pożizzjoni li għandha tittieħed f’isem l-Unjoni Ewropea fi ħdan il-Kumitat dwar l-Akkwisti Pubbliċi dwar l-adeżjoni tal-Awstralja għall-Ftehim dwar l-Akkwisti Pubbliċi
            
            
               (Test b’rilevanza għaż-ŻEE)
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Fit-2 ta’ Ġunju 2015, l-Awstralja applikat għall-adeżjoni għall-Ftehim dwar l-Akkwisti Pubbliċi (“il-GPA”).
            
            
               (2)L-impenji tal-Awstralja dwar il-kopertura huma stabbiliti fl-offerta finali tagħha, kif ippreżentata lill-Partijiet għall-Ftehim dwar l-Akkwisti Pubbliċi (“il-Partijiet”) fis-7 ta’ Marzu 2018. 
            
            
               (3)Għalkemm hija komprensiva, l-offerta tal-Awstralja ma tipprovdix kopertura sħiħa. Għalhekk huwa xieraq li jiġu introdotti ċertu konċessjonijiet speċifiċi għall-Awstralja għall-kopertura tal-Unjoni. Dawn il-konċessjonijiet, kif riflessi fl-Anness ta’ din id-Deċiżjoni, se jsiru parti mit-termini tal-adeżjoni għall-Ftehim dwar l-Akkwisti Pubbliċi għall-Awstralja u se jkunu riflessi fid-deċiżjoni adottata mill-Kumitat dwar l-Akkwisti Pubbliċi (“il-Kumitat tal-GPA”) rigward l-adeżjoni tal-Awstralja. 
            
            
               (4)L-adeżjoni tal-Awstralja għall-Ftehim dwar l-Akkwisti Pubbliċi hija mistennija li tkun ta’ kontribut pożittiv lejn il-ftuħ ulterjuri tas-swieq tal-akkwist pubbliku f’livell internazzjonali.
            
            
               (5)L-Artikolu XXII (2) tal-Ftehim dwar l-Akkwisti Pubbliċi jipprevedi li kull Membru tad-WTO jista’ jaderixxi għall-Ftehim skont termini li għandhom jiġu miftiehma bejn dak il-Membru u l-Partijiet, filwaqt li dawk it-termini għandhom jiġu stabbiliti f’deċiżjoni tal-Kumitat tal-GPA.
            
            
               (6)Għaldaqstant, jeħtieġ li tiġi stabbilita l-pożizzjoni li għandha tittieħed f’isem l-Unjoni fil-Kumitat tal-GPA b’rabta mal-adeżjoni tal-Awstralja,
            
            
               ADOTTA DIN ID-DEĊIŻJONI: 
            
         
         
            
               Artikolu 1
            
            
               Il-pożizzjoni li għandha tittieħed f’isem l-Unjoni fil-Kumitat dwar l-Akkwisti Pubbliċi għandha tkun li tiġi approvata l-adeżjoni tal-Awstralja għall-Ftehim dwar l-Akkwisti Pubbliċi, soġġett għat-termini speċifiċi tal-adeżjoni stabbiliti fl-Anness ta’ din id-Deċiżjoni.
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 7.9.2018
            COM(2018) 622 final
            ANNESS
            tal-
            Proposta għal Deċiżjoni tal-Kunsill
            li tistabbilixxi l-pożizzjoni li għandha tittieħed f’isem l-Unjoni Ewropea fi ħdan il-Kumitat dwar l-Akkwisti Pubbliċi dwar l-adeżjoni tal-Awstralja għall-Ftehim dwar l-Akkwisti Pubbliċi
            
               
         
         
            
               ANNESS 
            
            
               TERMINI TAL-UE GĦALL-ADEŻJONI TAL-AWSTRALJA GĦALL-GPA
            
            
               Mal-adeżjoni tal-Awstralja mal-Ftehim dwar l-Akkwisti Pubbliċi:
            
            
               - il-punt 3 tat-Taqsima 2 (“L-awtoritajiet kontraenti tal-gvern ċentrali tal-Istati Membri tal-UE”) tal-Anness 1 tal-Appendiċi I Impenji tal-Unjoni Ewropea għandu jaqra kif ġej: 
            
            
               “3.
                     Għal prodotti, servizzi, fornituri u provdituri ta’ servizzi fl-Istati Uniti; il-Kanada; il-Ġappun; Ħong Kong, iċ-Ċina; Singapor; il-Korea; l-Armenja; it-Territorju Doganali Separat tat-Tajwan, Penghu, Kinmen u Matsu, in-New Zealand u l-Awstralja, l-akkwist mill-awtoritajiet kontraenti tal-gvern ċentrali li ġejjin, sakemm dawn ma jkunux immarkati b’asterisk.”
            
            
               - in-Nota 2 tan-Noti tal-Anness 1 tal-Appendiċi I Impenji tal-Unjoni Ewropea għandha tinbidel kif ġej:
            
            
               “2.
                     Id-dispożizzjonijiet tal-Artikolu XVIII ma għandhomx japplikaw għal fornituri u provdituri ta’ servizzi mill-Ġappun, il-Korea, l-Istati Uniti u l-Awstralja fil-kontestazzjoni tal-għoti ta’ kuntratti lil fornitur jew provditur ta’ servizz ta’ Partijiet oħra għajr dawk imsemmija, li huma intrapriżi żgħar u ta’ daqs medju skont id-dispożizzjonijiet rilevanti tad-dritt tal-UE, sakemm l-UE taċċetta li dawn ma għadhomx joperaw miżuri diskriminatorji favur ċerti negozji domestiċi żgħar u tal-minoranzi.”
            
            
               Mal-adeżjoni tal-Awstralja mal-Ftehim dwar l-Akkwisti Pubbliċi: 
            
            
               - in-Nota 1 tan-Noti tal-Anness 2 tal-Appendiċi I Impenji tal-Unjoni Ewropea għandha tinkludi l-punti li ġejjin wara l-punt g): 
            
            
               “(h)
                     l-akkwist minn awtoritajiet kontraenti reġjonali u lokali (awtoritajiet kontraenti ta’ unitajiet amministrattivi elenkati taħt NUTS 2 u 3 u unitajiet amministrattivi iżgħar, kif imsemmi fir-Regolament 1059/2003 (kif emendat)) fir-rigward ta’ prodotti, servizzi, fornituri u provdituri ta’ servizzi mill-Awstralja;
            
            
               (i)
                     l-akkwist ta’ bejn 200 000 SDR u 355 000 SDR minn awtoritajiet kontraenti reġjonali u ta’ bejn 200 000 SDR u 400 000 SDR għal korpi rregolati mid-dritt pubbliku koperti f’dan l-Anness ta’ prodotti u servizzi għal fornituri u provdituri ta’ servizzi mill-Awstralja;
            
            
               (j) 
                     l-akkwist mill-entitajiet tal-akkwist koperti f’dan l-Anness ta’:
            
            
               ivetturi bil-mutur, kif deskritt fil-Kapitoli tan-Nomenklatura Magħquda (NM) speċifikati hawn taħt:
            
            
               8702
                     Vetturi bil-mutur għat-trasport għal għaxar persuni jew aktar, inkluż ix-xufier
            
            
               8703
                     Karozzi bil-mutur u vetturi oħrajn bil-mutur prinċipalment maħsubin għat-trasport ta’ persuni (minbarra dawk tal-intestatura 8702), inklużi station wagons u karozzi tat-tlielaq
            
            
               8704
                     Vetturi bil-mutur għat-trasport ta’ prodotti 
            
            
               8705
                     Vetturi bil-mutur b’għanijiet speċjali, ħlief dawk prinċipalment maħsubin għat-trasport ta’ persuni u oġġetti (pereżempju, trakkijiet għall-ħsarat, trakkijiet krejn, vetturi għat-tifi tan-nar, trakkijiet tal-miksers tal-konkos, trakkijiet għall-knis tat-toroq, trakkijiet biex ibexxu, ħwienet tax-xogħol mobbli, unitajiet radjoloġiċi mobbli) 
            
            
               8711
                     Muturi (inklużi roti mutur (mopeds) u roti mgħammrin b’mutur awżiljarju, bis-side-cars jew le; side-cars 
            
            
               8713
                     Vetturi għall-ġarr ta’ persuni b’diżabbiltà, immotorizzati jew le jew immexxijin b’mod ieħor mekkaniku 
            
         
         
            
               iikomponenti għal vetturi bil-mutur, kif deskritt fil-Kapitoli tan-Nomenklatura Magħquda (NM) speċifikati hawn taħt:
            
            
               8706 00
                     Xażis armati bil-magni, għall-vetturi bil-mutur tal-intestaturi 8701 sa 8705
            
            
               8707
                     Bodis (inklużi kabini), għall-vetturi bil-mutur tal-intestaturi 8701 sa 8705
            
            
               8708
                     Partijiet u aċċessorji tal-vetturi bil-mutur tal-intestaturi 8701 sa 8705 
            
            
               8714
                     Partijiet u aċċessorji ta’ vetturi tal-intestaturi 8711 sa 8713
            
            
               8716
                     Trejlers u semitrejlers; vetturi oħrajn, mhux immexxijin b’mod mekkaniku; partijiet tagħhom
            
            
                fir-rigward ta’ fornituri u provdituri ta’ servizzi mill-Awstralja.” 
            
            
               - in-Nota 2 tan-Noti tal-Anness 2 tal-Appendiċi I Impenji tal-Unjoni Ewropea għandha tinbidel kif ġej: 
            
            
               “(2)
                     Id-dispożizzjonijiet tal-Artikolu XVIII ma għandhomx japplikaw għal fornituri u provdituri ta’ servizzi mill-Ġappun, il-Korea, l-Istati Uniti u l-Awstralja fil-kontestazzjoni tal-għoti ta’ kuntratti lil fornitur jew provditur ta’ servizz ta’ Partijiet oħra għajr dawk imsemmija, li huma intrapriżi żgħar u ta’ daqs medju skont id-dispożizzjonijiet rilevanti tad-dritt tal-UE, sakemm l-UE taċċetta li dawn ma għadhomx joperaw miżuri diskriminatorji favur ċerti negozji domestiċi żgħar u tal-minoranzi.”
            
            
               Mal-adeżjoni tal-Awstralja għall-Ftehim dwar l-Akkwisti Pubbliċi, in-Nota 6 tan-Noti tal-Anness 3 tal-Appendiċi I Impenji tal-Unjoni Ewropea għandha tinkludi l-punti li ġejjin wara l-punt wara l-punt r): 
            
            
               “(s)
                     l-akkwist mill-entitajiet tal-akkwist li joperaw fl-oqsma li ġejjin:
            
            
               iil-produzzjoni, it-trasport jew id-distribuzzjoni tal-ilma tax-xorb koperti f’dan l-Anness;
            
            
               iiil-produzzjoni, it-trasport jew id-distribuzzjoni tal-elettriku koperti f’dan l-Anness;
            
            
               iiiil-faċilitajiet tal-ajruporti koperti f’dan l-Anness;
            
            
               ivil-faċilitajiet tal-portijiet marittimi jew tal-portijiet interni jew faċilitajiet oħra tat-terminals koperti f’dan l-Anness; 
            
            
               vservizzi urbani tal-ferrovija, tat-tram, tat-trolley bus jew servizzi tal-karozzi tal-linja koperti f’dan l-Anness; u 
            
            
               viit-trasport bil-ferrovija fuq ferroviji koperti f’dan l-Anness; 
            
            
               fir-rigward ta’ provvisti, servizzi, fornituri u provdituri ta’ servizzi mill-Awstralja.”